CELEX: 32017D0177
Language: sk
Date: 2017-01-31 00:00:00
Title: Vykonávacie rozhodnutie Komisie (EÚ) 2017/177 z 31. januára 2017 o súlade spoločného návrhu na zriadenie tzv. „jantárového“ koridoru železničnej nákladnej dopravy s článkom 5 nariadenia Európskeho parlamentu a Rady (EÚ) č. 913/2010 [oznámené pod číslom C(2017) 141]

2.2.2017   
            
            
               SK
            
            
               Úradný vestník Európskej únie
            
            
               L 28/69
            
         VYKONÁVACIE ROZHODNUTIE KOMISIE (EÚ) 2017/177
   z 31. januára 2017
   o súlade spoločného návrhu na zriadenie tzv. „jantárového“ koridoru železničnej nákladnej dopravy s článkom 5 nariadenia Európskeho parlamentu a Rady (EÚ) č. 913/2010
   
      
         [oznámené pod číslom C(2017) 141]
      
   
   (Iba maďarské, poľské, slovenské a slovinské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (1), a najmä na jeho článok 5 ods. 6
   keďže:
   
               (1)
            
            
               V súlade s článkom 5 ods. 5 nariadenia (EÚ) č. 913/2010 zaslali ministerstvá zodpovedné za železničnú dopravu v Maďarsku, Poľskej republike, Slovenskej republike a Slovinskej republike Komisii list o úmysle, ktorý jej bolo doručený 7. apríla 2016. List obsahoval návrh na zriadenie tzv. „jantárového“ koridoru železničnej nákladnej dopravy na území týchto štyroch členských štátov.
            
         
               (2)
            
            
               Komisia posúdila tento návrh podľa článku 5 ods. 6 nariadenia (EÚ) č. 913/2010 a domnieva sa, že vzhľadom na dôvody uvedené ďalej je v súlade s článkom 5 uvedeného nariadenia.
            
         
               (3)
            
            
               Kritériá stanovené v článku 4 nariadenia boli v návrhu zohľadnené. Navrhovaný koridor železničnej nákladnej dopravy, ktorý prechádza územím viac ako troch členských štátov, uľahčuje prepojenie medzi jadranskými morskými prístavmi v Slovinskej republike a vnútrozemskými vodnými prístavmi na Dunaji v Maďarsku a v Slovenskej republike. Takisto sa vďaka nemu zlepšuje prepojenie hlavných terminálov intermodálnej prepravy v dotknutých členských štátoch a umožňuje priame trasy pre nákladnú dopravu cez východnú časť Álp. Môže sa ním podporiť aj rozvoj železničnej dopravy so Srbskom a potenciálne zlepšiť železničná doprava cez východnú hranicu EÚ a na pevninskom moste medzi Európou a Áziou.
            
         
               (4)
            
            
               Okrem toho z výsledkov trhových štúdií podporujúcich „jantárový“ koridor železničnej nákladnej dopravy vyplýva, že existuje dopyt po preprave pozdĺž navrhovanej trasy vrátane prepravy medzi námorným prístavom Koper a vnútrozemím cez západné Maďarsko a prepravy medzi východnými regiónmi Poľska, Slovenska a Maďarska. Zo štúdií je zrejmý potenciál presunu na iný druh dopravy a zvýšenia objemu prepravy pozdĺž koridoru.
            
         
               (5)
            
            
               Príslušní manažéri infraštruktúry v plnej miere podporili tento nový koridor železničnej nákladnej dopravy a podľa listu o úmysle potenciálni žiadatelia prejavili záujem využívať ho.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 21 nariadenia (EÚ) č. 913/2010,
            
         PRIJALA TOTO ROZHODNUTIE:
   Článok 1
   List o úmysle zo 7. apríla 2016 v súvislosti so zriadením „jantárového“ koridoru železničnej nákladnej dopravy, ktorý Komisii zaslali ministerstvá zodpovedné za železničnú dopravu v Maďarsku, Poľskej republike, Slovenskej republike a Slovinskej republike a v ktorom sa navrhuje ako hlavná trasa pre „jantárový“ koridor železničnej nákladnej dopravy trasa Koper – Ljubljana –/Zalaszentivan – Sopron/Csorna –/(maďarsko-srbská hranica) – Kelebia – Budapest –/– Komárom – Leopoldov/Rajka – Bratislava – Žilina – Katowice/Kraków – Warszawa/Łuków – Terespol – (poľsko-bieloruská hranica), je v súlade s článkom 5 nariadenia (EÚ) č. 913/2010.
   Článok 2
   Toto rozhodnutie je určené Maďarsku, Poľskej republike, Slovinskej republike a Slovenskej republike.
   
      V Bruseli 31. januára 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 276, 20.10.2010, s. 22.